เยือนถิ่นเลอเวือะ บ้านป่าแป๋ อำเภอแม่สะเรียง ชมธนาคารข้าวแห่งแรกของโลก
นายสิธิชัย จินดาหลวง ผู้ว่าราชการจังหวัดแม่ฮ่องสอน พร้อมด้วยนายชนก มากพันธุ์ รองผู้ว่าราชการจังหวัดแม่ฮ่องสอน และนายชนาธิป เสมแย้ม ปลัดจังหวัดแม่ฮ่องสอน หัวหน้าส่วนราชการที่เกี่ยวข้อง ลงพื้นที่บ้านป่าแป๋ ตำบลป่าแป๋ อำเภอแม่สะเรียง จังหวัดแม่ฮ่องสอน เยี่ยมชม “ธนาคารข้าวพระราชทานแห่งแรกของโลก” ชมต้นลิ้นจี่ที่สมเด็จย่าทรงปลูกไว้ในโรงเรียนเจ้าพ่ออุปถัมภ์ เมื่อวันที่ 20 พฤษภาคม 2518 ไหว้พระขอพร ที่วิหารไม้สักทอง สำนักสงฆ์บ้านป่าแป๋ ซึ่งมีความงดงามท่ามกลาง วิถีชาวพุทธบนดอยสำหรับบ้านป่าแป๋ อำเภอแม่สะเรียง จังหวัดแม่ฮ่องสอน เมื่อวันที่ 1 มีนาคม 2513 พระบาทสมเด็จพระเจ้าอยู่หัว  รัชกาลที่ 9 เสด็จพระราชดำเนินพร้อมด้วยสมเด็จพระนางเจ้าสิริกิติ์ พระบรมราชินีนาถ ทรงเยี่ยมชาวไทยภูเขาเผ่าลัวะหรือละว้า บ้านป่าแป๋ หมู่ที่ 3 ตำบลป่าแป๋ อำเภอแม่สะเรียง จังหวัดแม่ฮ่องสอน ทรงพระกรุณาโปรดเกล้า พระราชทานพระราชทรัพย์ส่วนพระองค์  สนับสนุนการจัดตั้งธนาคารข้าวแก่ราษฎรบ้านป่าแป๋ ที่เผชิญกับปัญหาการขาดแคลนข้าวสำหรับบริโภค โดยทรงรับสั่งถึงการจัดตั้งธนาคารข้าวบ้านป่าแป๋ว่า “ธนาคารข้าวแห่งแรกของโลก”ผู้ว่าราชการจังหวัดแม่ฮ่องสอน กล่าวว่า พระองค์ทรงมีพระมหากรุณาที่คุณต่อพสกนิกรชาวไทยและราษฎรชาวไทยภูเขาในถิ่นทุรกันดาร ดังนั้น ในฐานะที่เราเป็นคนไทยควรสำนึกและสืบทอดเจตนารมณ์ ด้วยการเป็นคนดีดำรงชีวิตด้วยความพอเพียง เสียสละประโยชน์ส่วนตนเพื่อส่วนรวม เพื่อความผาสุกของชนหมู่มากในประเทศ รวมไปถึงการอนุรักษ์วิถีชีวิตและวัฒนธรรมอันดีงามของชนเผ่า มิให้สูญหาย ก่อให้เกิดความสามัคคีในหมู่คณะ สานต่อเผยแพร่ความรู้เกี่ยวกับธนาคารข้าวพระราชทานแห่งแรกให้แพร่หลายในวงกว้างเพื่อเป็นการส่งเสริมการท่องเที่ยวบ้านป่าแป๋ เป็นหมู่บ้านที่ชาวบ้านยังดำรงชีวิตแบบเรียบง่าย ดั้งเดิม ชาวบ้านที่นี่เน้นปลูกผักพื้นบ้านของท้องถิ่นหลายชนิดเพื่อใช้ประกอบ สันนิษฐานได้ว่าหมู่บ้านป่าแป๋นี้ ก่อตั้งมาแล้วไม่น้อยกว่า 500 ปี ประชากรส่วนใหญ่เป็นชาติพันธุ์เลอเวือะ หรือละว้า มีความเป็นเอกลักษณ์เฉพาะชาติพันธุ์และยังคงดำรงวิถีชีวิตตามแบบอย่างทางด้านสังคมและวัฒนธรรมความเชื่อที่ปฏิบัติกันมาแต่ในอดีต